Roger Clemens

**William Roger Clemens** (lahir 4 Ogos 1962), digelar "**Rocket**", ialah bekas pemain besbol profesional dari Amerika Syarikat yang bermain selama 24 musim dalam Major League Baseball (MLB), terkenal terutama bersama pasukan Boston Red Sox dan New York Yankees, serta pernah beraksi untuk pasukan Toronto Blue Jays dan Houston Astros. Beliau merupakan antara pitcher paling dominan dalam sejarah MLB, dengan pencapaian 354 kemenangan, purata larian diperoleh (ERA) 3.12, dan 4,672 strikeout — ketiga tertinggi sepanjang zaman. Clemens merupakan 11 kali pemain All-Star MLB, dua kali juara Siri Dunia, dan satu-satunya pemain yang pernah memenangi tujuh Anugerah Cy Young, menjadikan beliau sebagai pemain terbanyak meraihnya dalam sejarah liga. Beliau dikenali dengan gaya lontaran yang agresif dan bertenaga, serta semangat kompetitif yang tinggi untuk menguasai pemukul lawan.

Clemens memulakan kerjayanya dalam MLB pada tahun 1984 bersama Red Sox, dan menjadi tonggak utama barisan pitcher mereka selama 12 tahun. Pada tahun 1986, beliau memenangi Anugerah Cy Young American League (AL), Anugerah Pemain Terbaik AL (MVP), dan MVP Perlawanan All-Star, serta mencatat rekod 20 strikeout dalam satu perlawanan — satu pencapaian luar biasa ketika itu. Selepas musim 1996, di mana beliau sekali lagi mencatatkan 20 strikeout dalam satu perlawanan, Clemens meninggalkan Boston sebagai ejen bebas dan menyertai Toronto Blue Jays. Sepanjang dua musimnya di Toronto, beliau memenangi dua Anugerah Cy Young berturut-turut dan meraih Triple Crown dengan mendahului liga dalam carta kategori kemenangan, ERA dan strikeout.

Menjelang musim 1999, Clemens telah dijual ke New York Yankees, di mana beliau memenangi dua kejuaraan Siri Dunia. Pada tahun 2001, beliau menjadi pitcher pertama dalam sejarah MLB yang memulakan musim dengan rekod 20 kemenangan dan hanya 1 kekalahan. Pada tahun 2003, beliau mencapai kemenangan ke-300 dan strikeout ke-4,000 dalam perlawanan yang sama. Beliau menyertai Houston Astros pada tahun 2004 dan memenangi Anugerah Cy Young ketujuhnya semasa bersama pasukan itu. Clemens kembali ke Yankees untuk musim terakhirnya pada tahun 2007 sebelum bersara. Beliau merupakan satu-satunya pitcher dalam sejarah MLB yang berjaya mencatatkan lebih daripada 350 kemenangan dan 4,500 strikeout.

Namun begitu, karier Clemens turut terpalit dengan kontroversi penggunaan bahan terlarang. Laporan Mitchell mendakwa bahawa Clemens menggunakan steroid anabolik semasa penghujung kerjayanya berdasarkan testimoni bekas jurulatih peribadinya, Brian McNamee. Clemens menafikan tuduhan ini di bawah sumpah di hadapan Kongres Amerika Syarikat, yang kemudiannya merujuk kesnya kepada Jabatan Kehakiman atas syak wasangka memberi keterangan palsu. Pada 19 Ogos 2010, sebuah juri persekutuan mendakwanya dengan enam pertuduhan jenayah, termasuk sumpah palsu, kenyataan palsu dan penghinaan terhadap Kongres. Clemens mengaku tidak bersalah, namun perbicaraan pertama berakhir dengan mistrial akibat salah laku pihak pendakwa. Pada Jun 2012, beliau didapati tidak bersalah atas semua pertuduhan.

Kontroversi ini memberi kesan kepada peluang Clemens untuk dilantik ke Dewan Kemasyhuran Besbol Kebangsaan, apabila beliau gagal mendapat sokongan 75% undi yang diperlukan sepanjang 10 tahun kelayakan. Undian tertingginya adalah sebanyak 65.2% pada tahun 2022. Walaupun dilanda kontroversi berkaitan steroid, Clemens masih dianggap oleh ramai pihak sebagai salah seorang pitcher terhebat dalam sejarah besbol.

## Pautan luar

*
*Roger Clemens Foundation